Suid-Kaap se biodiversiteit in gevaar‘n Dassie in Wildernis. (Foto: Cobus Meiring) Oorbevolking en ontwikkeling hou ŉ groot bedreiging in vir biodiversiteit in die Suid-Kaap. Die verlies aan habitat het onder meer tot gevolg dat die dassie-bevolkingsgetalle in Wildernis aansienlik gekwyn het asook die teenwoordigheid van die bedreigde arende wat op hulle jag gemaak het, sê Cobus Meiring, voorsitter van die Suid-Kaapse Grondeienaarsinisiatief (SKG). Die verlies aan habitat is volgens Meiring direk verantwoordelik vir die verlies van biodiversiteit in super-sensitiewe ekostelsels. Dit word al hoe meer algemeen soos wat nuwe grond vir ontwikkeling bewerk word. “ŉ Gesonde bevolking dassies het nog ŉ ruk terug in Wildernis langs die spoorlyn op pad na Victoriabaai gewoon en hulle is dikwels in die melkhoutbome in tuine langs die strand aangetref,” sê Meiring. “Nadat die N2-snelweg herbou is en die daaropvolgende vernietiging van die unieke habitat, het die hoeveelheid dassies in die area egter skerp gedaal en uiteindelik verdwyn.” Meiring waarsku dat die vermindering van bergwoude vir wonings, tuine en paaie drastiese gevolge vir ander spesies sal inhou. “Verskeie voëlspesies soos die Knysna-loerie, die Knysna ruigtesanger, die Knysna-houtkapper, die boskanarie en talle ander voëls kom amper net in dié omgewing voor. Die dwergverkleurmannetjie en boom- en spookpaddas kom amper uitsluitlik hier voor en daar is ŉ baie groot kans dat hierdie spesies nie gaan oorleef as die vernietiging van hul natuurlike habitat wat hulle onderhou, voortgaan nie.” Meiring meen dat private grondeienaars die voortbestaan van die spesies en die natuur kan verseker. Die rol van plaaslike bewaringsliggame is ook belangrik om nie net te bewaar wat reeds daar is nie, maar om meer ruimte te skep vir die oorlewing van habitatte en wild. “Op die ou end is kennis en bewustheid, tesame met fisieke ingryping nodig om die oorblywende biodiversiteit van die streek te behou.”